ΓΡΑΠΤΗ ΕΡΩΤΗΣΗ E-0529/02

υποβολή: Charles Tannock (PPE-DE) προς την Επιτροπή

(25 Φεβρουαρίου 2002)

Θέμα: Όροι των ενισχύσεων της ΕΕ

Ο Επίτροπος Patten εξέφρασε την ανησυχία του για τις επιπτώσεις που προκαλούν στους δικαιούχους των ενισχύσεων της ΕΕ οι όροι που καθορίζουν πως πρέπει να δαπανώνται τα ποσά αυτά·

Ποιό είναι το κόστος για τις αναπτυσσόμενες χώρες της αξίωσης να δαπανάται το ποσό της ενίσχυσης εντός της ΕΕ· Επίσης, είναι σωστό μερικά κράτη μέλη να επιμένουν να γίνονται οι αγορές μόνο εντός των συνόρων τους· Και αν ναι, κατά πόσο συμβιβάζεται αυτό με τις απαιτήσεις της Πολιτικής Ανταγωνισμού της ΕΕ·

Απάντηση του κ. Nielson εξ ονόματος της Επιτροπής

(18 Απριλίου 2002)

Σύμφωνα με τις εκτιμήσεις της Παγκόσμιας Τράπεζας, η αποδέσμευση της διμερούς βοήθειας μπορεί να αυξήσει την αποτελεσματικότητα της βοήθειας κατά 25 %. Η κοινοτική βοήθεια θα επηρεαστεί λιγότερο εφόσον η Επιτροπή ήδη έχει προκηρύξει διαγωνισμούς σε 15 κράτη μέλη, και οι συμφωνίες-πλαίσια που έχει ήδη συνάψει η Ευρωπαϊκή Ένωση με τις αναπτυσσόμενες χώρες έχουν ήδη προβλέψει αυτή τη δυνατότητα με το άνοιγμα των συμβάσεων δημοσίων προμηθειών στο πλαίσιο της κοινοτικής συνεργασίας με φορείς από τις δικαιούχες χώρες.

Παρά το γεγονός ότι οι συστάσεις της επιτροπής της βοήθειας για την ανάπτυξη καλύπτουν δυστυχώς μόνον το 2 % της συνολικής δημόσιας βοήθειας για την ανάπτυξη, η Επιτροπή ανέλαβε τη δέσμευση να εφαρμόσει τις συστάσεις. Έτσι η προσέγγιση της Επιτροπής εκτείνεται πέραν αυτών των συστάσεων εφόσον καλύπτει όλες τις αναπτυσσόμενες χώρες και περιλαμβάνει την επισιτιστική και την τεχνική βοήθεια.

Η Επιτροπή έχει εφαρμόσει μια σταδιακή πρσέγγιση που στηρίζεται στην εταιρική σχέση και στην περιφερειακή ολοκλήρωση. Αυτή η διαδικασία αποσκοπεί στο άνοιγμα της συνεργασίας της ΕΕ ως ένα πρώτο βήμα σε όλες τις αναπτυσσόμενες χώρες σε περιφερειακή βάση· σε δεύτερο στάδιο, σε όλες τις αναπτυσσόμενες χώρες· και σε τρίτο στάδιο σε όλες τις χώρες συμπεριλαμβανομένων και άλλων χορηγών βοήθειας σε βάση αμοιβαιότητας. Τα οριζόντια κονδύλια του προϋπολογισμού είναι σήμερα ανοικτά για όλες τις αναπτυσσόμενες χώρες. Θα προταθούν αλλαγές μέσα στο κατάλληλο νομικό πλαίσιο για την επίτευξη αυτού του σκοπού.

Σχετικά με την προσέγγιση ορισμένων κρατών μελών όσον αφορά τη διμερή βοήθεια, οι κανόνες της εσωτερικής αγοράς εφαρμόζονται για τους όρους της βοήθειας, εκτός όπου ο διαγωνισμός οργανώνεται από το κράτος μέλος εξ ονόματος του δικαιούχου. Σύμφωνα με τις οδηγίες για τις συμβάσεις δημοσίων προμηθειών(1), οι πολίτες της Κοινότητας πρέπει να έχουν ίση πρόσβαση και ίση μεταχείριση στις δημόσιες συμβάσεις στο εσωτερικό της Ένωσης.

Τα συμπεράσματα του Συμβουλίου ενόψει της Διεθνούς Διάσκεψης για τη χρηματοδότηση της ανάπτυξης αναφέρουν ότι τα κράτη μέλη θα συνεχίσουν τις συζητήσεις σχετικά με τη μελλοντική αποδέσμευση της διμερούς βοήθειας.

(1) Οδηγία 93/36/ΕΟΚ του Συμβουλίου της 14ης Ιουνίου 1993 περί συντονισμού των διαδικασιών για τη σύναψη συμβάσεων δημοσίων προμηθειών, ΕΕ L 199 της 9.8.1993Οδηγία 93/37/ΕΟΚ του Συμβουλίου της 14ης Ιουνίου 1993 περί συντονισμού των διαδικασιών για τη σύναψη συμβάσεων δημοσίων έργων, ΕΕ L 199 της 9.8.1993Οδηγία 93/38/ΕΟΚ του Συμβουλίου της 14ης Ιουνίου 1993 περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών, ΕΕ L 199 της 9.8.1993Οδηγία 92/50/ΕΟΚ του Συμβουλίου της 18ης Ιουνίου 1992 για το συντονισμό των διαδικασιών σύναψης δημόσιων συμβάσεωνπηρεσιών, ΕΕ L 209 της 24.7.1992.